
Egyzónás épülethez tartozó modell prediktív szabályozás felépítése és tesztelése

Kulcsszavak: Épületenergetika, MPC, RC, modellezés, optimalizálás
A modell prediktív kontroll (MPC) alkalmazása az épületgépészeti rendszerek üzemeltetése során jelentős energiamegtakarítást és károsanyag-kibocsátás csökkenést eredményezhet a hagyományosan alkalmazott vezérlési stratégiákhoz képest. A szabályozás prediktív részét egy egyszerűsített, fizikai megfontolások alapján felépített, ún. "gray-box" matematikai modell alkotja, amely az épület hőtechnikai viselkedését írja le. A dinamikát elsőrendű, lineáris differenciálegyenletek modellezik, amelyek tartalmazzák a rendszer hőtároló képességgel rendelkező elemeit és az ezekre ható hőterheléseket. Az egyenletek állapottér-modell formában, az EnergyPlus szimulációs szoftver adatai alapján kerültek kalibrálásra.
Az egyszerűsített modell alkalmazásával egy optimális bemeneti jelsorozat állítható elő az épület számára egy meghatározott célfüggvény minimalizálásával. Az optimalizálás minden időlépésben megtörténik a visszacsatolt hőmérsékleti adatok alapján, figyelembe véve a megadott kényszereket, valamint egyensúlyt teremtve a komfort és az energiahatékonysági mutatók között.
A vizsgálat célja egy tetszőleges lakóépület-típusra kiterjeszthető munkafolyamat megalkotása, amely lehetővé teszi a modellalapú szabályozás implementálását az épületre társszimulációs környezetben, Matlab és EnergyPlus programokat alkalmazva, ahol vizsgálható a szabályozó hatása. Ennek bemutatására egy Fóton található egyzónás épület került modellezésre Design Builderben. Az egyszerűsített modell identifikációját és a kontroller létrehozását Matlab programban végeztem el. A modellben az elektromos padlófűtéses rendszer által leadott hőmennyiséget szabályozzuk, míg a külső zavaró hatásokat a jelenlét, az egyéb hőleadó objektumok és az időjárási viszonyok jelentik. A modell prediktív szabályozás fő célja a komfortzóna hőmérsékletének minél pontosabb referencia-követése, törekedve az energiahatékonyság maximalizálására.
A módszer továbbá alapot jelenthet megújuló energiatermeléssel és hőenergia-tárolóval rendelkező épületek modellalapú szabályozásához. Emellett kiterjeszthető energiaközösségek optimálisan összehangolt üzemeltetésére, a fogyasztói oldali szabályozás megtervezésével, ezzel aktív megoldást jelentve a terhelésillesztési problémákra.



